Die geliefde Appeltrein loop weer! | News24
Die geliefde Appeltrein loop weer!
Die Appeltrein in sy glorieryke dae in Port Elizabeth. Foto:VERSKAF
DIT is amptelik– die ikoniese Appeltrein van Port Elizabeth is terug op die spoor.
Dié stoomtrein het jare lank in en rondom Port Elizabeth as die Apple Express 'n toeristediens verskaf en het in 2010 sy laaste stoom geblaas.
Andrew Whitfield, burgemeesterskomiteelid vir ekonomiese ontwikkeling, toerisme en landbou, het gesê die amptelike heropening van die trein word beplan vir 16 Desember, wanneer die trein ook 'n nuwe naam gaan kry.
Hoewel dié trein slegs vir drie weke in die feestyd passasiers sal vervoer, sal dié tydperk die trein se lewensvatbaarheid bepaal.
"Die eerste fase van die projek is om die gewildheid te bepaal en daarom sal dit vir drie weke oor die somerseisoen bedrywig wees," sê Whitfield.
"Ons sal vandaar die sukses evalueer en die projek uitbrei."
Tydens die drie weke sal die trein ook net tussen Kings-strand en die lughawe ry.
Herstelwerk word tans aan die smalspoorlyn voltooi en die werkers werk onverpoos om die sperdatum te haal.
Verskeie planne om die trein se wiele aan die rol te kry, is al gevolg, maar dié bevestiging van Whitfield is die eerste woord wat oor 'n amptelike opening gerep word.
Nerina Skuy, wat verlede jaar in Oktober bestuurshoof van Apple Express Rail, 'n maatskappy sonder winsbejag, en voorsitter van die Erfenis-spoorwegvereniging van Suid-Afrika was, het bevestig die passasierswaens is volledig gerestoureer en die lokomotiewe het die stoomtoets geslaag.